Návrh účasti delegácie Slovenskej republiky na 31. zasadnutí Generálnej konferencie UNESCO

	Organizácia Spojených národov pre vzdelávanie, vedu a kultúru (United Nations
Educational, Scientific and Cultural Organization – UNESCO) vznikla v r. 1945 na medzinárodnej konferencii v Londýne, ktorá prijala Ústavu UNESCO (16. november 1945) a tá nadobudla platnosť po prijatí 20 členskými štátmi (čo sa uskutočnilo v novembri 1946). V súčasnosti j v UNESCO 188 členských krajín. 

	Najvyšším orgánom je zasadnutie Generálnej konferencie UNESCO (ďalej GK UNESCO), ktoré sa schádza na riadnych zasadnutiach každé dva roky. Činnosť organizácie medzi zasadnutiami riadi Výkonná rada UNESCO (ďalej VR UNESCO), ktorá zasadá dvakrát do roka. Vo VR UNESCO je zastúpených 58 členských štátov UNESCO, ktoré sú volené na GK UNESCO na štvorročné funkčné obdobie. 

	UNESCO je jedinou svetovou medzinárodnou organizáciou, ktorá sa zaoberá rozvojom intelektových schopností svetového spoločenstva, kultúry, vedy a vzdelávania. Stála pri zrode Európskeho strediska pre jadrový výskum, Medzinárodného strediska pre štúdium konzervácie a reštaurovania pamiatok. Podnietila vznik veľkých medzivládnych programov v oblasti hydrológie, oceánografie, geológie, je priekopníkom ochrany životného prostredia. Medzinárodné uznanie si vyslúžila akciami na záchranu svetového kultúrneho a prírodného dedičstva. V súčasnosti podporuje prudko sa rozvíjajúcu oblasť komunikácií a informatiky. Pod patronátom UNESCO vznikol rad medzinárodných dohovorov vzťahujúcich sa na autorské práva, ochranu pamiatok a. i. 

Slovenská republika získala členstvo v UNESCO dňom 9.2.1993. Na 28. zasadnutí GK UNESCO 25.10. - 16.11.1995 Slovenská republika bola zvolená za viceprezidenta GK, generálny sekretár Slovenskej komisie pre UNESCO (ďalej SK UNESCO) Miroslav Musil bol zvolený za spravodajcu Komisie I GK UNESCO a  Slovenská republika bola zvolená do Výkonnej rady UNESCO na dobu 4 rokov. Súčasný predseda SK UNESCO Prof. Ľudovít Molnár bol v r. 1998 zvolený ako zástupca Slovenskej republiky za predsedu Medzivládneho výboru pre Medzinárodný program pre informatiku (IIP) na r. 1999-2000. Na 30. GK UNESCO v r. 1999 bol Prof. Ľudovít Molnár zvolený za prezidenta Komisie II (vzdelávanie). Na uvedenej GK bola Slovenská republika zvolená za člena Medzinárodnej koordinačnej rady pre program Človek a biosféra (MAB). Predseda Slovenského výboru pre MAB Július Oszlányi je zároveň viceprezidentom Medzinárodnej koordinačnej rady MAB. Prof. Ľudovít Molnár je spoluprezidentom pracovnej skupiny, ktorá pripravuje program Informácie pre všetkých prednostne sledovaný generálnym riaditeľom UNESCO. Slovenská republika je tiež členom CIGEPS - Medzivládneho výboru pre telesnú výchovu a šport (do r. 2001).

	Slovenská republika je naďalej vedená ako krajina bez zastúpenia v Sekretariáte UNESCO (možné sú dve miesta). V rámci Programu mladých profesionálov je prijatá do Sekretariátu UNESCO na skúšobné obdobie (november 2000 - november 2001) slovenská odborníčka Helena Drobná.
	
	31. zasadnutie GK UNESCO sa uskutoční v Paríži v dňoch 15. 10. – 3. 11. 2001 za účasti predstaviteľov členských štátov. Zasadnutie bude rokovať o návrhu strednodobej stratégie na r. 2002-2007, návrhu rozpočtu na r. 2002-2003, o návrhoch rezolúcií predložených členskými krajinami, o správach generálneho riaditeľa UNESCO, výborov a rád medzinárodných programov UNESCO a uskutočnia sa voľby nových členov Výkonnej rady UNESCO, ako aj nových členov výborov a rád medzivládnych programov. Na kandidátkach má zastúpenie i Slovenská republika.

Pred začiatkom 31. Generálnej konferencie sa bude v dňoch 12. – 14. 10. 2001 konať sprievodná akcia Mládežnícke fórum  (Youth Forum) pre reprezentantov mládežníckych organizácií vo veku pod 30 rokov.

Počas GK UNESCO sa uskutoční  Okrúhly stôl ministrov pre vedu v dňoch 22. a 23. októbra 2001, zasadnutie Výboru pre svetové dedičstvo v dňoch 30. a 31. októbra 2001 a v dňoch 29. a 30. októbra 2001 bude prvé stretnutie na najvyššej úrovni, ako pokračovanie Dakarského fóra (Svetové fórum pre vzdelávanie, ktoré sa konalo v Dakare, Senegal v apríli 2000).

	Všeobecná rozprava, na ktorej sa predpokladá účasť vysokých štátnych predstaviteľov členských krajín, sa uskutoční v úvodnej časti zasadnutia (16. 10 – 23. 10. 2001). Plénum bude zasadať aj v závere zasadnutia (1. 11. – 3. 11. 2001) s cieľom schválenia správ komisií a návrhov rezolúcií. Počas zasadnutia bude pracovať v pléne aj 5 programových komisií (so zameraním na hlavné programové oblasti UNESCO),  finančná a administratívna komisia, právny výbor, nominačný výbor, mandátový výbor a byro konferencie.

Hlavné programové témy a priority UNESCO na r. 2002 - 2003

1. 	Vzdelávanie - základné vzdelávanie pre všetkých,  budovanie vzdelanostnej spoločnosti prostredníctvom zabezpečenia kvality vzdelávania a transformácie školských systémov.
2. 	Prírodné vedy - budovanie a riadenie vedy; životné prostredie a trvalo udržateľný rozvoj.
3. 	Sociálne a humanitné vedy - etika vedy a technológia; podpora demokratických princípov, ľudských práv a mieru.
4. 	Kultúra - ochrana kultúrnej rozmanitosti, podpora kultúrnemu pluralizmu a medzikultúrneho dialógu; posilnenie vzťahu medzi kultúrou a rozvojom.
5. 	Informácie a komunikácia - podpora rovnakého prístupu k informáciám a poznatkom; podpora slobody prejavu a posilnenie komunikácie.

Prierezové projekty:
•	Potieranie biedy;
•	Príspevok informácií a komunikačných technológií k rozvoju vzdelávania, vedy a kultúry a k budovaniu vzdelanostnej spoločnosti.	

	Kvalitná prezentácia Slovenskej republiky a jej reprezentácia na rokovaniach tohto najvyššieho orgánu UNESCO na najvyššej úrovni je prioritnou úlohou všetkých zúčastnených rezortov. Je preto dôležité zabezpečiť zodpovedajúce politické a odborné zastúpenie ministerstiev, ako aj výchovno-vzdelávacích, vedeckých a kultúrnych inštitúcií Slovenskej republiky.

	Delegácia Slovenskej republiky bude vedená ministrom kultúry SR, ktorý vystúpi v pléne s prejavom. Okrem členov oficiálnej časti delegácie uvedených v tomto návrhu, zloženie delegácie bude vychádzať zo závažnosti a obsahového zamerania programu rokovania GK UNESCO a z potreby zabezpečiť kvalifikované obsadenie pléna a odborných komisií. Delegácia SR bude pôsobiť vo všetkých orgánoch t.j. v pléne, v odborných komisiách a vo výboroch GK UNESCO.

	Zástupcovia Slovenskej republiky kandidujú do Výkonnej rady UNESCO, za viceprezidentov komisií GK UNESCO, do Medzivládnych koordinačných rád viacerých programov UNESCO. Pre tieto kandidatúry bude SR získavať podporu i v rámci recipročnej podpory kandidatúr iných členských krajín.

Smernica o postupe delegácie Slovenskej republiky

Delegácia SR počas 31. zasadnutia GK UNESCO bude vo vystúpeniach vo všeobecnej rozprave, ako aj v programových komisiách a výboroch, v rámci multilaterálnych aj bilaterálnych rokovaní postupovať podľa nasledovných zásad a cieľov:

1. 	Oboznámiť členské štáty UNESCO so zámermi a cieľmi SR v oblasti kultúry, vedy, výchovy a vzdelávania a životného prostredia v rámci medzinárodnej spolupráce.

2. 	Poukázať na vládnu podporu pre medzinárodné programy UNESCO v SR (Informácie pre všetkých /IFA/, Medzinárodný hydrologický program /IHP/, Medzinárodný program geologických korelácií /IGCP/, program Človek a biosféra /MAB/, program Pamäť sveta /MW/, program Riadenie spoločenských premien /MOST/); pre biosférické rezervácie UNESCO-MAB (Tatry, Slovenský kras, Poľana) a pre trilaterálnu biosférickú rezerváciu Východné Karpaty (SR, Poľsko, Ukrajina); pre lokality na Zozname svetového dedičstva (Banská Štiavnica, Bardejov, Spišský hrad a okolie, Vlkolínec, Slovenský kras a Dobšinská ľadová jaskyňa - Aggtelek); pre zriaďovanie Katedier UNESCO, Pridružených škôl UNESCO, Strediska UNESCO a Klubov UNESCO.

3. 	Presadzovať pri voľbách do výborov a v rámci výborov UNESCO kandidatúru SR do Výkonnej rady UNESCO, do Medzinárodného výboru pre nový program UNESCO Informácie pre všetkých, do Medzinárodného výboru pre Medzinárodný hydrologický program, do Medzinárodného výboru pre program Riadenie spoločenských premien, ako aj na zotrvanie SR vo funkcii viceprezidenta programu Človek a biosféra.

4. 	Pri voľbách do všetkých orgánov UNESCO zohľadniť stanovisko II. Volebnej skupiny (nové demokracie strednej a východnej Európy) a I. Volebnej skupiny (západná Európa). V prípade formálneho ustanovenia Stredoeurópskej skupiny - SES (ktorá sa v súčasnosti utvára z iniciatívy SR) - krajiny V4, Rakúsko a Slovinsko -  prednostne zohľadňovať stanovisko SES.

5. 	Podporiť hlavné programové zameranie a ciele UNESCO na r. 2002 - 2003, ako aj stratégiu na r. 2002 - 2007. 

6. 	Zdôrazňovať význam subregionálnej, regionálnej a interregionálnej spolupráce a neformálnych konzultácií pri realizácii programov UNESCO.  Presadzovať vytvorenie Stredoeurópskej skupiny v rámci UNESCO. 

7. 	Zdôrazniť úsilie prispieť a obohatiť programové zameranie UNESCO:

a/   v oblasti výchovy a vzdelávania:
-	návrhom rezolúcie “Zriadenie Inštitútu UNESCO” so sídlom v Bratislave,
-	ponukou zapojenia sa inštitúcií a expertov SR do projektov medzinárodných inštitúcií v oblasti výchovy a vzdelávania spadajúcich pod UNESCO (Medzinárodný úrad pre vzdelávanie v Ženeve, Inštitút UNESCO v Hamburgu...);
-	implementáciou záverov Svetovej konferencie o vzdelávaní (Paríž, 1998), ktoré sú zhrnuté v Deklarácii o vysokoškolskom vzdelávaní,

b/   v oblasti vied:
-	podporou medzinárodnej spolupráce prostredníctvom medzivládnych programov UNESCO s poukázaním na pozoruhodné výsledky a prínosy uvedených programov v SR,
-     realizovaním záverov Svetovej konferencie o vede (Budapešť, 1999),

c/   v oblasti kultúry: 
-	podporou významu kultúrneho dedičstva, úsilím o zápis ďalších kultúrnych lokalít do Zoznamu svetového dedičstva,
-	podporou programu Pamäť sveta prispievať k záchrane svetového fondu nenahraditeľných archívnych dokumentov,
-	podporou literárnej a výtvarnej tvorby pre deti v medzinárodnom meradle s dôrazom na významné medzinárodné podujatia ako Bienále animácie Bratislava a Bienále ilustrácií Bratislava a televízny festival Prix Danube,
-	podporou návrhu rezolúcie na ustanovenie Bienále Orbis Bratislava ako dvojročnej medzinárodnej súťaže o najlepšie výtvarné prevedenie učebníc,

d/   v oblasti životného prostredia:
-	podporou významu prírodného dedičstva, úsilím o zápis ďalších prírodných lokalít do Zoznamu svetového dedičstva,

e/   informácií a informatiky: 
-	budovaním novej informačnej spoločnosti,

f/   v oblasti transdisciplinárnych projektov:
-	uplatňovaním nových informačných a komunikačných technológií pre rozvoj vzdelávania, vedy a kultúry a budovanie vzdelanostnej spoločnosti.

8. 	Presadzovať v administratívnych a finančných otázkach:

a)	hospodárnosť, úsporné opatrenia a efektívnejšie využívanie prostriedkov UNESCO,

b)	premietnuť výsledky budovania informačnej spoločnosti aj do fungovania aparátu a orgánov UNESCO,

c)	primerané geografické zastúpenie občanov členských krajín, konkrétne SR, v Sekretariáte UNESCO v Paríži, prípadne v regionálnych úradoch UNESCO,

d)	prijať opatrenia v prospech vzájomnej informovanosti a zlepšenia komunikácie medzi Sekretariátom UNESCO a partnermi v členských krajinách - národné komisie pre UNESCO a zainteresované rezorty - aby sa predchádzalo neefektívnosti a duplicitám.